Lavo vinaka mai na qele
16 April, 2018, 12:06 pm
NAI matai sara ga ni lavo au dau rawata e na veisiga kece au mai basa kina e na makete levu e Suva, au na dau biuta no vakatikitiki e na tutu ni noqu baosi, me noqu soli i valenilotu e na vei Siga Tabu.
Veitalia sara ke $5, $10 se $20, au na maroroya vakatikitiki me noqu soli i valenilotu.
Oqori na veika e cauraka toka mai o Anaseini Rokosagale e dua na marama ni koro ko Lomai mai na yasana o Naitasiri, ka volivolitaki tiko e na makete levu e Suva e na siga Vakaraubuka ni macawa sa oti.
E kaya o Rokosagale ni veisiga Lotulevu taucoko, e rau dau veivuke kei tamadratou na gone e na kena vakarautaki na nona i voli me kauta mai e na makete levu e Suva, ka sa oti mai oqo e 24 na yabaki na nona vakayacora tiko ka sega vakadua ni bau vakacauoca kina.
E da raica votu vua na marama oqo na matadredredre e na gauna e vakatarogi tiko kina e na Na i Lalakai, salavata toka na nona veiwali ka ni sa vakarau cagina sara toka ga na nona i voli e na Vakaraubuka.
E kaya na marama yabaki 46 oqo ni kauta mai na siga oya e 10 na i vutu dalo, 10 na i vesu duruka, rourou 2 na daseni, tavioka kei na rua na kisi jaina ka vakadreu ga e vale.
Tomana ni sa vakarau kece na nona i voli e sa qai dau vakavodoki mai e na bavelo, ka la?ki vodo sara e na keria e na matasawa ni koro ko Lomai, ni bera ni qai vakavodoki mai e na keria e na 7 na kaloko e na mataka lailai.
E kaya na marama Radini Qase oqo, ni i sau ni keria e $140 ni jajitaki mai, ka ra dau tauya $7 dua na pasidia, ka sega ni jajitaki na nodra i voli.
Kuria ni gauna sa oti kina na nodra volivolitake era na qai solia e $3 me nodra i vodovod lesu tale ki nakoro.
E kaya o Rokosagale ni i lavo kece e rawa mai na nona basa, e vagolei vakatabakidua sara ga ki na vuvale, lotu kei na vanua.
Sa nona i vaklasala ga o Rokosagale ki vei kemuni na cauravou kei na gone yalewa, ko ni sa sega ni cakacaka tu e na gauna oqo, ni yalovinaka sara ni lesu ga ki dela ni yavu ka la?ki teivaka na qele, ka ni na kunei kina na i vurevure ni bula kei na tiko vinaka.
fij_Latn eng_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn